Lääne-Nigula vald kuulutas välja konkursi, et leida direktor Lääne-Nigula keskraamatukogule, mis ühendab kõik praegused raamatukogud.
Kõik valla 11 raamatukogu otsustas Lääne-Nigula volikogu ühendada tuleva aasta 1. jaanuarist. Lääne-Nigula kultuurijuhi Varje Paaliste sõnul alustab uus direktor tööd 2. jaanuarist.
Missuguses raamatukogus ta tööle hakkab, ei osanud Paaliste veel öelda. „See sõltub konkreetsest inimesest, kes juhiks saab,“ ütles Paaliste. Kui valituks osutub keegi senistest raamatukoguhoidjatest, siis sõltub töökoht sellest, mis raamatukogus ta on töötanud. „Või siis sellest, kus on rohkem tööd, sest uus juht hakkab tegelema ka lugejateenindusega,“ ütles Paaliste.
Ükski senine raamatukoguhoidja Paaliste sõnul tööd ei kaota ja ühtegi raamatukogu ei suleta.
Lääne-Nigula keskraamatukogu direktori konkurss kestab 30. novembrini.